Mänguasjadega on meil nii, et eks neid toredaid ja kalleid asjakesi on ise ostetud ja kingiks toodud. Suur kast on värvilist träni täis. Samas pakuvad Ronjale ikka kõige suuremat huvi ja rõõmu asjad, mis pole üldse algses mõttes mängimiseks mõeldud. Autovõtmete, kääride,  päikeseprillide, raamatute, põrandaliistude jne kõrval sageli ka natuke ohutumad asjad. Näiteks on mitu päeva olnud nalja nabani tavalise pappkastiga.    Alguses oli huvitav seda mööda tuba ringi vedada ja niisama keerutada. Seejärel tuli avastus, et sinna kasti saab asju sisse panna ja siis ka välja valada. Siis saabus mõttevälgatus, et kasti saab mütsina pähe panna ja tegelikult ka üleni selle alla ronida. Peale otsa ronimist ja läbi kaane vajumist selgus, et tegelikult on tegemist hoopis huvitava pesaga,  kuhu saab ülevalt pugeda ja sinna sisse mängima jäädagi. Ühesõnaga - ilma mingite kulutusteta uhketele värvilistele mänguasjadele on lapsel lihtsast pappkastist rõõmu mitmeks päevaks.    Ronjal ilmneb juba oskus tegevusi oma soovide järgi mõistuspäraselt ritta sättida. Silmaga on näha kuidas ühte tegevust alustades, mõte juba tagajärgedega tegeleb. Üks selline näide oli jälle luttidega. Kui uni tudutud, siis marsib unesegane tirts tavaliselt juba ise kummuti juurde ja tirib ülemise sahtli lahti.  Seejärel venitab end nii pikaks, et ulatab üle sahtli ääre lutid ära panema. Siis sahtel kinni, ergutav ohe ärkveloleku rütmi üleminekuks ja ongi päevane laps mürgeldamas.    Esimestel kordadel sai siis hardalt seda toimetamist pealt vaadatud. Kuidas küll saab nii olla, et lihtsalt ütled "Ronja pane lutid ise sahtlisse" ja ta kuulekalt panebki. On ise veel väga rahul ka. Noh ja sellel nädalal siis nägin oma silmaga kuidas lapse iseloom ja tegelik tahe jõudsid tegevusega sünkrooni.    Tirts  tõusis lõunaunest ja veeretas end aeglaselt voodist välja. Silmad tuhmid ja nägu sellise ilusa ümmarguse padja moodi. Kergelt kõikuva sammuga hakkas end elutoa poole sättima. Tudilapp kaenlas, üks lutt suus ja teine käes. Seisin kummuti kõrval ukseavas ja minust möödumata unimütstoast välja ei saanud. Ma ei hakanud enam üldse mingit luti ärapaneku juttu üles võtma, vaid tegin lihtsalt ülemise sahtli kummutil lahti.    Järgnevast oleks saanud head kaadrid mõnda Priit Pärna multifilmi. Pisike unine  tüdruk vaatab lutt suus suurele issile alt üles pika pilguga otsa. Siis vaatab pikalt avatud sahtlit ja seejärel tõsiselt uuesti issi poole. Parem käsi mudib peos olevat lutti ja järjest selgemaks minevate silmade taga kerib tuure üles vilgas mõttetegevus. Aeglaselt tõuseb lutiga käsi ja sirutub sahtli suunas. Issi vaatab seda liigutust rahulolevalt pealt, kuni...    Luti ärapaneku asemel lükatakse sahtel otsustava liigutusega kinni. Tirts toob käe peos oleva lutiga kiirelt tagasi, tõmbab paar  korda väljakutsuvalt suus olevat lutti ja jääb siis ainiti issile otsa vaatama. Sekundid tunduvad igavikuna. Midagi ütlemata tõmban aeglaselt ja oma tahet vaikides pealesurudes sahtli uuesti lahti ning jätkan samal ajal ukseava blokeerimist.  Ronja seisab liikumatult ja hindab olukorda. Pilk läheb avatud sahtlile, siis issile, siis issi taga olevale ukseavale ja siis jälle sahtlile. Tundub nagu oleks kuulda hallide ajurakkude raginat probleemsituatsioonile lahenduse otsimisel. Kõhklevalt sirutatakse käsi  koos lutiga sahtli suunas. Enne magamisvarustuse üle sahtliääre upitamist käsi peatub ja... kiire otsustava liigutusega lükatakse sahtel väikese mürtsatusega kinni!    Nüüd vaatab mulle alt otsa juba selge ja tahtejõuline pilk, mis nagu ütleks - pane ise oma lutid sahtlisse kui tahad! Vahime üksteisega vaikides tõtt ja mulle saab selgeks, et nüüd tuleb midagi oma positsiooni säilitamise nimel ette võtta. Tõmban sahtli lahti ja võtan rübliku sülle sahtli kohale. Selle vastu tirts ei saa. Nähes  endast allpool kutsuvalt lahti olevat sahtlit tärkavad koheselt korvpalluri instinktid. Hoogsa kaarja liigutusega visatakse lutt sahtlisse. Koheselt järgneb esimesele veelgi puhtama pealtviskega suus olnud lutt ja kõige lõpuks visatakse sahtlisse ka kaenlas olnud tudilapp.    Kolm viset, kolm tabamust ja jälle saab päevatoimetustega rahulolevalt edasi liikuda  . Mis kõige tähtsam - kõik konflikti  osapooled on olukorra sellise lahendusega rahul.